Hlina, Alojz, poslanec NR SR (2014-12-11):
Vážená pani predsedajúca, vážené kolegyne, kolegovia, ospravedlňujem sa aj ja, že som sa tak zarozprával, možno som mierne niekoho vyrušoval, ospravedlňujem sa, lebo na to som citlivý. Ale je už taká možno predvianočná nálada, však sa nečudujme, je. Len dovoľte na začiatok uviesť, zajtra zas budem v určitom rozpore tak jak minulý rok. Dneska schôdza skončila, dneska, keď mali zaznieť, tak dneska mali zaznieť koledy. Zajtra máme mimoriadnu schôdzu, odvolávanie ministra Počiatka. Neviem, či päť hodín, či desať hodín tu budeme hovoriť o tom, čo urobil zle, a ja budem hovoriť, vám garantujem, intenzívne, že 5 mld. korún našich ľudí poslali na Cyprus úplne za nič, a po tom všetkom by asi, taký je plán, že vláda zahlasuje, že podrží ministra Počiatka vo funkcii, po tom všetkom a potom tu budú spievať koledníci? Nehodí sa to, kolegovia. Bolo by to výrazom ohromného pokrytectva a ľudia by to podľa mňa veľmi zle vnímali, lebo už teraz nás majú za pokrytcov, hej, že jak tu bojujeme a potom spolu, ja neviem, pijeme kávu. Však prečo by sme nemohli koniec koncov, ale ten zápas by mal byť taký proste dôsledný. Ja neviem, ja to nezvládnem. Čiže ja za seba hovorím, ja zajtra nezvládnem po ukončení a po tom, čo zahlasujete, že minister Počiatek zostane vo funkcii, tak nezvládnem spievať koledy. Takže sa ospravedlňujem, čiže ja zajtra s vami, ak to bude tak, tie koledy spievať s vami nebudem. Takže ja ich budem spievať, možno sa s niekým dohodnem, s nejakým mojím známym a zaspievam si ich v sále. Ale nechcem tým nič povedať, že ich spievajte so mnou, mne je to fakt jedno. Nemajte mi to len, prosím vás, za zlé, dobre? Čiže vyzerá, že sme sa poučili, že už to nebudú anglické nieže koledy, pesničky, lebo minulý rok sme tu spievali anglické pesničky a české muzikálové pesničky, hej, to bol úplný nonsens, to som tu tiež nemohol, nezvládol byť. Zajtra vyzerá, že by to dramaturgicky mohlo byť lepšie, že to budú koledy, ale nehodí sa to. Naozaj, po hlasovaní vlády, že necháte Počiatka vo funkcii, sa nehodí spievať koledy. To som chcel na to (reakcia z pléna), to som chcel na to upozorniť. Mali ste si to lepšie zorganizovať. Keby ste ma neboli vymkli, tak som vám to mohol poradiť, teraz je už neskoro. Prosím vás, ja predstavím dva návrhy zákonov. Budem sa snažiť byť naozaj veľmi krátky a stručný. Prvý hovorí o novele zákona o štátnom občianstve. Reaguje aj na aktuálne skutočnosti, ktoré, ste s tým boli určite aj vy konfrontovaní. Vznikajú tu rôzne ozbrojené skupiny, jedna z takých aj mediálne najznámejších je ten, ani neviem, čo to je, ale údajne je to nejaký Islamský štát, len sa dozvedáme, že čo sú to za persóny, ťažko je aj povedať, že ľudia, hej, že čo sú to za persóny a čo stvárajú, a dozvedáme sa, že rekrutujú žoldnierov, alebo to sú aj boží bojovníci, to znamená aj z presvedčenia, z európskych krajín, čo je zarážajúce, hej? To je mimoriadne zarážajúce a tú situáciu intenzívne vyhodnocujú aj v Nemecku, aj v Rakúsku, aj v iných krajinách sa tým zaoberajú. Nemci sú dosť ďaleko, Nemci prijali novelu svojho zákona, Rakúšania ju pripravujú. A ja som si dovolil, aby sme zas neboli na konci, jak býva dobrým zvykom v našej krajine tak byť, dajme tomu relatívne v tom hlavnom prúde reagovania na tieto skutočnosti. Čiže tá zmena zjednodušene hovorí o tom, že aj keby sa u nás nejaký náš občan rozhodol ísť bojovať za Islamský štát, tak by okrem toho, že by bol, a to treba korektne povedať, že by mohol čeliť už aj podľa existujúcich platných predpisov ustanoveniam Trestného zákona, tak by mohol byť vystavený aj rizikám správneho zákona, čo by sa prejavilo odobratím štátneho, pardon, nie odobratím, ale stratením, to treba uviesť presne, lebo tu kolegovia z MOST-u – HÍD s tým majú problém. Čiže terminologicky správne je, že stratili by štátne občianstvo, aj naše, v prípade, že by slúžili v takýchto ozbrojených silách. Je to, nechcem povedať, že úplne to isté, ale je to, poznatkový zdroj na tú novelu bol čerpaný z nemeckého návrhu a z nemeckej zmeny. Čiže ja to zjednoduším pre ľudí, ktorých by to prípadne zaujímalo. Zjednodušene by to bolo tak, že keby sme zistili, že niektorý od nás išiel bojovať za Islamský štát, tak by stratil slovenské občianstvo. Treba však povedať a jedným dychom to poviem, možno si nepomôžem, známy je napríklad Islamský štát, ale ja si myslím, že by sa to malo týkať, a to potom bude tá debata, trebárs aj maďarských gárd. Lebo Maďarská garda je tiež ozbrojená skupina, ktorá pôsobí na juhu v Maďarsku a údajne regrutuje aj v našich geografických podmienkach. A viete, keď s Maďarskou gardou majú problémy v samotnom Maďarsku a priznávajú ich, tak ja si myslím, že my máme ako svojbytná a samostatná krajina plné právo sa tiež tomu postaviť. Čiže možno na niekoho prekvapenie, možno nie, nehovoríme len o ozbrojených skupinách, zložkách ako Islamský štát, ale v tomto prípade aj trebárs napríklad Maďarská garda. Čiže toto je predmetom novely zákona. Ja nebudem apelovať, že apelujem na vás. Viete čo, v zásade robte, čo chcete. Ja som považoval za dôležité to uviesť, lebo je to potrebné. Ďakujem pekne.